Folketing
2001-05-18

Jeg tror, de fleste medlemmer af Folketinget har det på samme måde, som socialministeren gav udtryk for her fra talerstolen: det er et af de områder, hvor vi får utrolig mange henvendelser fra borgere, som dels føler sig i klemme, dels står uforstående over for de afgørelser, der træffes. Man er også uforstående over for sagsbehandlingstidens længde og mange andre spørgsmål. Angående sagsbehandlingstidens længde kan vi jo konstatere, at den i de senere år er steget væsentligt, hvad jeg har svært ved at forstå. Jeg har egentlig også svært ved at forstå, at der kræves en reform, men i Venstre er vi enige i, at det er et område, der skal ses på. Det er et besværligt, et svært område, og det afspejles jo netop af, at Arbejdsskadeudvalgets rapport ikke indeholder nogen konklusioner, men udtrykker stor uenighed om, hvad en kommende reform skal indeholde. Vi er i Venstre klar til at drøfte en reform. Vi er af den opfattelse, at vi vil afvente regeringens udspil, og ministeren har jo i dag her fra talerstolen bekræftet, at principperne vil komme til offentlighedens og vores kendskab inden sommerferien. Dermed får vi en mulighed for at indlede en debat eller en drøftelse om, hvad det er for nogle elementer, regeringen lægger vægt på. Der skal ikke være nogen tvivl om, at vi fra Ventres side mener, der er problemer, der skal løses, og vi går konstruktivt ind i arbejdet med at finde en løsning.